# metadata.dc.description.abstract[].value
Ens agrada dir que els humans som una espècie reflexiva, en el sentit que som capaços d'analitzar l'entorn de manera crítica, de raonar per fer anticipacions de futur basant-nos en les experiències passades i en el moment actual, i de prendre decisions que se sustentin en les reflexions que fem. Tanmateix, no és tan senzill com potser pot semblar, perquè tenim la tendència a fer molt més cas a les dades i a les informacions que confirmen les nostres creences prèvies, tant si són racionals com irracionals o dogmàtiques, que a les que les contradiuen. S'anomena biaix de confirmació. Un dels efectes és que ens indueix errors en la interpretació del món i en les inferències que fem de cara al futur. Dit d'una altra manera, acabem veient el que volen veure, i fins i tot quan aquestes visions es contradiuen entre si, el mateix biaix afavoreix que no ens n'adonem i les veiem congruents. Un dels antídots que permet suavitzar aquesta tendència és saber fer-se bones preguntes i documentar-se amb dades sòlides i demostrades, per inferir reflexivament respostes que s'ajustin tant com sigui possible a la realitat de l'entorn i generar, d'aquesta manera, opinió ben informada. Un dels camps controvertits en què la reflexió informada i documentada és més important és el de les causes i conseqüències del canvi climàtic.

# metadata.dc.source[].value
Divulgació i Premsa (Genètica, Microbiologia i Estadística)